PIC-määrust kohaldatakse kemikaalide suhtes, mis on loetletud Rotterdami konventsiooni III lisas, ning tööstuskemikaalide (mida kasutavad kutselised kasutajad ja tarbijad) ja pestitsiidide (sh biotsiidide) suhtes, mis on tervise- või keskkonnakaalutlustel liidu õigusaktidega keelustatud või rangelt piiratud kasutusega. Määrusega minnakse kaugemale konventsiooni nõuetest, kuna seda kohaldatakse eksportimisel kõigisse riikidesse ning selles nõutakse importiva riigi nõusolekut märksa suurema arvu kemikaalide puhul kui need, mis on loetletud konventsioonis. Peale selle kohaldatakse ekspordinõudeid teatavate segude suhtes, mis sisaldavad loetletud kemikaale.

PIC-määruse alusel kohaldatakse ekspordi suhtes erinevaid nõudeid olenevalt sellest, millisesse I lisa loetellu need on kantud: I lisa 1. osas loetletud kemikaalide puhul kehtib nõue teatada ekspordist importivale riigile; I lisa 2. ja 3. osas loetletud kemikaalide puhul kehtib ekspordist teatamise ja importiva riigi selgesõnalise nõusoleku saamise nõue, välja arvatud juhul, kui kemikaalide suhtes kohaldatakse konventsiooni alusel PIC-protseduuri ja neid eksporditakse konventsiooniosalisele, kes on esitanud positiivse impordivastuse. Need kohustused kehtivad ka segude puhul, milles määruse I lisas loetletud ainete sisaldus on nii suur, et see toob kaasa klassifitseerimist, märgistamist ja pakendamist käsitlevas määruses (EÜ) nr 1272/2008 (edaspidi „CLP-määrus“) sätestatud märgistamiskohustuse, ning teatavate toodete puhul.

Samuti kohustatakse PIC-määrusega komisjoni teatama konventsiooni sekretariaadile lõplikust regulatiivmeetmest PIC-määruse I lisa 2. osasse lisatavate kemikaalide kohta, mille kasutamine liidus mõnes konventsiooni kasutuskategoorias (tööstuskemikaalid või pestitsiidid) on keelatud või rangelt piiratud. See lõplikust regulatiivmeetmest teavitamine on aluseks kemikaalide kandmisele konventsiooni III lisasse.

Kemikaalide puhul, mis on loetletud I lisa 3. osas (mis kajastab konventsiooni III lisa), teeb komisjon PIC-määruse alusel saadud õigust kasutades liidu nimel impordiotsuse, milles märgitakse, kas ja millistel tingimustel võib kemikaali liitu importida. See otsus saadetakse konventsiooni sekretariaadile.

1.2.Aruandlus

PIC-määruse artiklis 22 nõutakse, et komisjon esitaks iga kolme aasta tagant aruande oma määrusekohase tegevuse kohta ja koostaks koondaruande PIC-määruse toimimise kohta, milles võetakse kokku

·artikli 22 lõike 1 kohaselt liikmesriikide esitatud teave määruses sätestatud menetluste toimimise kohta, sealhulgas tollikontrolli, rikkumiste, karistuste ja heastusmeetmete kohta, ning

·artikli 22 lõike 1 kohaselt Euroopa Kemikaaliameti (edaspidi „ECHA“ või „amet“) esitatud teave PIC-määruses sätestatud menetluste toimimise kohta.

Käesolev aruanne, mis hõlmab ajavahemikku 2017–2019, on teine PIC-määruse kohane aruanne. Veebipõhine aruandlusküsimustik tehti liikmesriikidele kättesaadavaks 9. juunil 2021 ja sellele vastamise tähtaeg oli 27. august 2021. 2021. aasta novembri keskpaigaks olid kõik aruanded esitatud. Amet avaldas 2020. aasta augustis oma aruande PIC-määruse toimimise kohta 2017.–2019. aastal. Käesolev aruanne on kokkuvõte koondaruandest, milles antakse ülevaade PIC-määruse rakendamisest 2017.–2019. aastal.

2.PIC-määrusega seotud haldustegevus

2.1.Komisjon, amet ja määratud riigiasutused leiavad, et nende tegevuse koordineerimine PIC-määruse rakendamisel on tulemuslik

Riigi tasandil määrab iga liikmesriik riigiasutuse, kes täidab PIC-määrusega ette nähtud haldusülesandeid. Nii nagu eelmisel aruandeperioodil, pidasid liikmesriigid määratud riigiasutuste ja komisjoni ning määratud riigiasutuste ja ameti vahelist koordineerimistegevust rahuldavaks. Mitu määratud riigiasutust väärtustas komisjoni ja ameti pakutud tuge selle kiiruse ja kvaliteedi tõttu. Amet hindab määratud riigiasutustega tehtavat koostööd samamoodi tõhusaks, sh lahkarvamuste käsitlemisel. Ka komisjon pidas koostööd määratud riigiasutustega tõhusaks, eriti arutelusid kaks korda aastas peetavatel PIC-määruse kohaste määratud riigiasutuste kohtumistel.

Amet pidas koostööd komisjoniga rahuldavaks, ent juhtis siiski tähelepanu mitmele täiustamist vajavale valdkonnale. Komisjon pidas koostööd ametiga samuti rahuldavaks, tõstes esile pidevat teabevahetust rakendamise käigus tekkivates teadus-, tehnilistes ja õigusküsimustes ja praktilise rakendamise kontekstis.

2.2.PIC-määruse kohase tegevuse pideva suurenemise tõttu esineb raskusi vahendite piisava taseme säilitamisel

Euroopa Komisjonile ja ECHAle PIC-määruse rakendamiseks eraldatud vahendid püsisid eelmise aruandeperioodiga võrreldes üsna stabiilsed, ehkki mõlemad teatasid vahendite väikesest suurenemisest. Ameti töökoormus aruandeperioodil oli vastavuses prognoositud töökoormusega. Menetletud eksporditeatiste arv jätkas suurenemist kooskõlas prognoositud kasvuga, mis oli 10 % aastas.

Koos eksporditeatiste arvu kasvuga suurenesid ka ameti täidetavad menetlemisülesanded ja sidusrühmade toetamine. Ligikaudu 30–40 % ameti töötajate tööajast kulus aruandeperioodil komisjoni ning ELi ja kolmandate riikide määratud riigiasutuste toetamisele. Kuna vahendid ei ole suurenenud proportsionaalselt töökoormusega, rõhutab amet oma aruandes vajadust tagada PIC-määruse rakendamiseks piisavad inimressursid ja rahalised vahendid ning veelgi parandada rakendamistavasid, -protsesse ja -vahendeid.

PIC-määruse kohased määratud riigiasutused teatasid, et PIC-määruse rakendamisega tegelevate töötajate arv jääb 0,1 ja 2 täistööaja ekvivalendi vahele. Vahendid on paljudes määratud riigiasutustes püsinud üsna stabiilsed, kuivõrd neid andmeid on võimalik omavahel võrrelda, ning umbes kaheksa riigiasutust teatasid vahendite kahanemisest. Samal ajal on paljudes liikmesriikides suurenenud eksporditeatiste menetlemisega seotud töökoormus (vt punkt 4.2). Võrreldes eelmise aruandeperioodiga teatas vähem riike (18 riigi asemel 15), et neil on määruse täitmise tagamiseks piisavalt vahendeid.

3.PIC-määruse I lisa ajakohastamine

Artikli 23 kohaselt peaks komisjon I lisa kemikaalide loetelu vähemalt kord aastas läbi vaatama, võttes aluseks muudatused, mis on tehtud ELi õigusaktides – peamiselt REACH-määruses, BPR-määruses ja taimekaitsevahendite määruses – ning konventsioonis. PIC-määruse lisasid muudetakse delegeeritud õigusaktidega, mille võtab vastu komisjon.